Mane muš, o tave užmuš
Buvo girtuoklis žmogus. Griaudžiant jis ėjo iš smuklės namo. Priėjęs namus, palindo po pastoge ir ten rado susitraukusį velnią. Žmogus sako:

– Velne, ko tu čia lindi? Matai, kad tave Perkūnas tyko užmušti.

– Mane muš, o tave užmuš, – atsakė velnias ir priėjo artyn prie žmogaus.

Žmogus užsirūkė pypkę, o velnias atsisėdo ant pypkės. Žmogui dūmą užtraukus, Perkūnas kad trenkė į pypkę. Žmogų užtrenkė, o velnias, matyt, pabėgo.

Mitologinės sakmės
Sakmės apie velnią
Sakmės apie Perkūną